送葉朝奉
作者：慕容彥逢
朝代：宋

paragraphs: 夫君才調天所旌，胸襟洞然秋月明。
兩以文章對集英，老拳再中匠者驚。
割鷄已詠劉江陵，盤根錯節君所輕。
斷蛟剸割無能攖，懿效翹然宜彙征。
列章論薦仁且明，炎凉三歲歌有成。
千室不放休車行，斑衣歸學嬰兒聲。
靈椿丹桂芬芷蘅，上堂獻壽樂事并。
餘歡洽比賦丁丁，我之別兮不識情。
君之愛我勤且誠，祝君轉飛九萬程，男兒功業貴崢嶸。